CELEX: 32012D1218(02)
Language: ro
Date: 2012-12-14 00:00:00
Title: Decizia Comisiei din 14 decembrie 2012 cu privire la modificarea Deciziei 2006/210/CE de constituire a unui grup de experți naționali la nivel înalt în materie de reglementare, la prelungirea mandatului grupului de experți la nivel înalt și a perioadei de aplicare a Deciziei 2006/210/CE până la 31 octombrie 2014

18.12.2012   
            
            
               RO
            
            
               Jurnalul Oficial al Uniunii Europene
            
            
               C 390/7
            
         DECIZIA COMISIEI
   din 14 decembrie 2012
   cu privire la modificarea Deciziei 2006/210/CE de constituire a unui grup de experți naționali la nivel înalt în materie de reglementare, la prelungirea mandatului grupului de experți la nivel înalt și a perioadei de aplicare a Deciziei 2006/210/CE până la 31 octombrie 2014
   2012/C 390/09
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:
   
               (1)
            
            
               Grupul de experți naționali la nivel înalt în materie de reglementare (denumit în continuare „grupul”) constituit prin Decizia 2006/210/CE a Comisiei (1), astfel cum a fost modificată prin Decizia 2010/63/UE a Comisiei (2) este un grup consultativ de experți naționali la nivel înalt privind reglementarea inteligentă.
            
         
               (2)
            
            
               Președintele Comisiei a precizat că reglementarea inteligentă (3) va rămâne o prioritate a agendei politice a Comisiei (4).
            
         
               (3)
            
            
               În promovarea acestei agende, un rol important revine unui forum de dezbateri pe tema unei reglementări inteligente și de promovare a cooperării cu statele membre în ceea ce privește aspectele referitoare la reglementarea inteligentă.
            
         
               (4)
            
            
               Prin urmare, mandatul grupului ar trebui să fie prelungit până la încheierea actualului mandat al Comisiei.
            
         
               (5)
            
            
               În noiembrie 2010, Comisia a stabilit un cadru nou pentru grupurile de experți ale Comisiei (5). Este necesar să se țină seama de acest cadru.
            
         
               (6)
            
            
               Decizia 2006/210/CE ar trebui modificată și prelungită în consecință,
            
         DECIDE:
   Articolul 1
   Articolul 3 din Decizia 2006/210/CE se înlocuiește cu următorul text:
   
      „Articolul 3
      Componența – Numirea membrilor
      (1)   Grupul este compus din autoritățile statelor membre. Fiecare stat membru va avea un reprezentant în cadrul grupului. În situații excepționale, în cazul unei competențe partajate la nivelul administrației din statul membru respectiv, se poate numi un al doilea reprezentant.
      (2)   Statele membre își numesc reprezentanții din rândul specialiștilor care au competențe în domeniile menționate la articolul 2.
      (3)   Reprezentanții statelor membre sunt numiți pentru un mandat de doi ani, care poate fi reînnoit. Aceștia rămân în funcție până la înlocuire sau până la încheierea mandatului. Mandatul acestora poate fi reînnoit.
      (4)   Se poate prevedea numirea unui număr de supleanți egal cu numărul de reprezentanți numiți de statele membre. Supleanții sunt numiți în conformitate cu aceleași condiții ca și reprezentanții statelor membre; supleanții îi înlocuiesc în mod automat pe reprezentanții absenți sau indisponibili.
      (5)   Reprezentanții statelor membre care nu mai pot contribui în mod eficace la deliberările grupului, care demisionează sau care nu îndeplinesc condițiile prevăzute la alineatul (3) din prezentul articol sau la articolul 339 din tratat pot fi înlocuiți pentru restul mandatului lor.
      (6)   Datele cu caracter personal se colectează, se prelucrează și se publică în conformitate cu Regulamentul (CE) nr. 45/2001.”
   
   Articolul 2
   La articolul 4 din Decizia 2006/210/CE, alineatul (4) se înlocuiește cu următorul text:
   
      „(4)   Membrii grupurilor de experți și reprezentanții acestora, precum și alți experți și observatori invitați, trebuie să respecte obligațiile privind secretul profesional prevăzute în tratate și în normele de aplicare a acestora, precum și normele Comisiei în materie de securitate, referitoare la protecția informațiilor clasificate ale UE, astfel cum sunt stabilite în anexa la Decizia 2001/844/CE, CECO, Euratom a Comisiei. În cazul nerespectării acestor obligații, Comisia poate lua toate măsurile necesare.”
   
   În același articol, alineatul (8) se înlocuiește cu următorul text:
   
      „(8)   Comisia va publica toate documentele relevante (de exemplu, ordinea de zi, procesele-verbale și rapoartele participanților) fie în Registrul grupurilor de experți ai Comisiei și al altor entități similare, fie prin intermediul unui link din registru către un site internet specializat unde pot fi găsite informațiile. Se prevăd excepții de la publicare în cazul în care divulgarea unui document este de natură să aducă atingere protecției unui interes public sau privat, astfel cum este definit la articolul 4 din Regulamentul (CE) nr. 1049/2001.”
   
   Articolul 3
   În Decizia 2006/210/CE, textul existent la articolul 5 se înlocuiește cu următorul text:
   
      „Articolul 5
      Cheltuielile aferente reuniunilor
      (1)   Participanții la activitățile grupului nu sunt remunerați pentru serviciile prestate.
      (2)   Cheltuielile de călătorie și diurnele participanților la activitățile grupului se rambursează de către Comisie în conformitate cu dispozițiile în vigoare în cadrul Comisiei.
      (3)   Cheltuielile se rambursează în limitele fondurilor disponibile alocate în cadrul procedurii anuale de alocare a resurselor.”
   
   Articolul 4
   La articolul 6 din Decizia 2006/210/CE, a doua teză se înlocuiește cu următorul text:
   „Se aplică până la 31 octombrie 2014.”
   Articolul 5
   Prezenta decizie intră în vigoare la 31 decembrie 2012.
   
      Adoptată la Bruxelles, 14 decembrie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 76, 15.3.2006, p. 3.
   
      (2)  JO L 35, 6.2.2010, p. 14.
   
      (3)  Comunicarea privind reglementarea inteligentă, COM(2010) 543.
   
      (4)  Orientări politice pentru noua Comisie: document prezentat membrilor Parlamentului European la 15 septembrie 2009.
   
      (5)  C(2010) 7649 final; SEC(2010) 1360 final.